GWNEUD I SGILIAU GYFRI

Creu Cyfleoedd Datblygu Sgiliau a Mynediad at Brosiectau a Gynorthwyir gan Grantiau Cadw

**1. Cyflwyniad**

**2. Sgiliau pwy sydd angen eu datblygu?**

**3. Mathau o weithgarwch datblygu sgiliau**

3.1 Hyfforddiant ar gyfer contractwyr a chrefftwyr

- Cyflwyniadau Diogelwch Treftadaeth

* Mentora a chysgodi gwaith
* Cynllun Ardystio Sgiliau Adeiladu – cardiau CSCS

3.2 Gweithwyr newydd neu ddarpar weithwyr i’r sector adeiladu traddodiadol

- Profiad gwaith

- Lleoliadau gwaith

- Prentisiaethau

- Diwrnodau hyfforddi ar safle

3.3. Gweithwyr adeiladu proffesiynol

- Gweithdai, lleoliadau a gweithgareddau eraill

3.4 Perchnogion adeiladau, staff a gwirfoddolwyr

- Cynnal a chadw ac ôl-ofal

**4. Cyfleoedd mynediad**

**5. Darparu gweithgareddau datblygu sgiliau a mynediad drwy brosiectau a gynorthwyir gan grantiau**

5.1 Darparu gweithgareddau drwy’r contract adeiladu

5.2 Camau allweddol contract adeiladu

1. Cyflwyno cais am grant

2. Cynnwys gweithgareddau datblygu sgiliau a mynediad mewn dogfennau contract

3. Gwerthuso tendrau a dyfarnu contractau

4. Rheoli contractau

5. Adborth ac adolygu

5.3 Darparu gweithgareddau y tu allan i’r contract adeiladu

**6. Rhai cysylltiadau defnyddiol**

6.1 Cyngor ar yrfaoedd a chyllid ar gyfer hyfforddiant

- Y Porth Sgiliau

- Cymru’n Gweithio

- Go Construct

- Bwrdd Hyfforddi’r Diwydiant Adeiladu (CITB)

6.2 Hyfforddiant, cymwysterau, ardystiad ac achrediad

- Sgiliau i Gymru

- Y Prentis

- Sgiliau Adeiladu Cyfle

* Grwpiau Hyfforddi
* Rhaglenni Sgiliau Cymwysedig Arbenigol (SAP)
* Asesiad a Hyfforddiant ar y Safle (OSAT)
* NOCN
* Cynllun Ardystio Sgiliau Adeiladu (CSCS)
* Achrediad ac ardystiad cadwraeth

6.3 Adnoddau

- Adnodd Addysgu: Dealltwriaeth o Adeiladau Traddodiadol (cyn 1919) a Hanesyddol ar gyfer Cyrsiau Adeiladu a’r Amgylchedd Adeiledig

- Gweminarau Historic England

- Fforwm Adeiladau Traddodiadol Cymru

**Atodiad: Cymal Contract Enghreifftiol**

1. Cyflwyniad

Nod y canllawiau hyn yw helpu ymgeiswyr am grantiau i greu cyfleoedd i ddatblygu sgiliau a mynediad drwy eu prosiectau. Er na fydd hi’n bosibl cyflawni’r rhain ym mhob sefyllfa, rydym yn disgwyl gweld rhywfaint o weithgarwch yn y rhan fwyaf o achosion. Efallai y bydd yn gwneud y gwahaniaeth rhwng eich cais yn cael ei gymeradwyo ai peidio.

Mae Cadw’n annog y cyfleoedd datblygu hyn fel ffordd o helpu i fynd i’r afael â’r prinder crefftwyr a gweithwyr adeiladu proffesiynol sydd â’r wybodaeth a’r sgiliau i weithio ar adeiladau traddodiadol a hanesyddol yng Nghymru. Mae’r sgiliau hyn yn hanfodol i sicrhau bod gennym amgylchedd hanesyddol sy’n cael ei ddiogelu, ei ddeall a’i reoli’n dda ac sy’n cael ei werthfawrogi gan y gymuned. Gan fod trwsio a chynnal a chadw’r stoc adeiladau cyfredol yn cyfrif am bron i hanner holl wariant y diwydiant adeiladu, mae’r sgiliau hyn hefyd yn hanfodol i economi Cymru.

Mae’r canllawiau hyn yn amlygu rhai o’r ffyrdd y gellir cynnwys cyfleoedd datblygu sgiliau a mynediad mewn ceisiadau grant a chontractau adeiladu, ac yn darparu rhai enghreifftiau o arfer da. Bydd prosiectau mwy o faint yn cynnig mwy o gyfleoedd fel arfer, ond gall hyd yn oed prosiectau bach gynnig rhywfaint o weithgarwch sgiliau neu fynediad. Mae’r canllawiau hyn yn fan cychwyn i chi ystyried pa gyfleoedd penodol a allai fod ar gael yn eich prosiect.

Er nad yw Cadw yn cynnig cyllid ychwanegol i gefnogi’r gweithgareddau hyn, gellir gweithredu llawer o’r awgrymiadau yn adran 3 am gost isel, os cost o gwbl, i’r ymgeisydd.

**2. Sgiliau pwy sydd angen eu datblygu?**

Mae tua thraean o holl adeiladau Cymru yn hen adeiladau traddodiadol. Gall gwaith wedi ei fanylebu neu ei gyflawni’n wael fod yn niweidiol, i gymeriad a pherfformiad yr adeilad, a bydd yn ddrud i’w unioni. Er mwyn helpu i osgoi hyn, mae angen i bawb sy’n rhan o’r gwaith o ofalu am adeiladau traddodiadol a’u rheoli gael rhyw lefel o sgiliau i fod yn effeithiol. Mae’r rhain yn cynnwys:

* contractwyr a chrefftwyr
* gweithwyr newydd neu ddarpar weithwyr i’r sector adeiladu traddodiadol, megis prentisiaid a dysgwyr ar gyrsiau adeiladu llawn amser
* gweithwyr adeiladu proffesiynol a manylebwyr, yn cynnwys penseiri a syrfewyr
* perchnogion adeiladau, staff a gwirfoddolwyr a fydd yn gyfrifol am ofalu am yr adeilad yn barhaus.

**Astudiaeth achos - Bwthyn Penmaen, Dolgellau**

Mae gan Fwthyn Penmaen do llechi, wedi ei osod mewn dull cyrsiau sy’n lleihau ac mae ganddo rai technegau a manylion adeiladu diddorol. Er eu bod ar un adeg yn gyffredin yn y Gogledd, does dim dealltwriaeth dda o’r technegau a’r manylion hyn ac maen nhw’n gynyddol brin erbyn heddiw. Mae’r bwthyn wedi bod yn wag ers blynyddoedd lawer ac roedd y to’n gollwng ac angen ei drwsio’n ddirfawr. Creodd hyn gyfle i ddefnyddio prosiect a ariannwyd gan grant Cadw i addysgu eraill sut i adnabod ac efelychu’r technegau toi gwreiddiol.

Gyda chyllid gan Fenter Treftadaeth Treflun Dolgellau ac Awdurdod Parc Cenedlaethol Eryri, defnyddiwyd yr adeilad fel lleoliad ar gyfer cwrs ymarferol 10 diwrnod am ddim i gontractwyr toi, syrfewyr adeiladau a phenseiri lleol. Cynhaliwyd y cwrs gan Richard Jordon o Ffederasiwn Cenedlaethol y Contractwyr Toi a Terry Hughes o’r Gymdeithas Toi â Cherrig. Ffilmiwyd y digwyddiad hefyd er mwyn creu adnodd hyfforddi parhaus, sydd ar gael am ddim i’w lawrlwytho o wefan y Gymdeithas Toi â Cherrig:

<http://www.stoneroof.org.uk/historic/Historic_Roofs/Penmaen_Cottage_2.html>

3. Mathau o weithgarwch datblygu sgiliau

Gall rhai o’r gweithgareddau gynnwys dysgu anffurfiol neu hyfforddiant mwy cyffredinol sy’n hyrwyddo arferion adeiladu da, yn cynnwys ymwybyddiaeth o iechyd a diogelwch. Fodd bynnag, lle bo’n bosibl, mae Cadw’n annog datblygiad gweithgareddau a fydd yn helpu’r cyfranogwyr i ennill cymhwyster cydnabyddedig mewn sgiliau adeiladu traddodiadol, er enghraifft Diploma NVQ Lefel 3 mewn Sgiliau Treftadaeth, fel gwaith saer maen, gwaith coed neu blastro, neu achrediad cadwraeth gan un o’r sefydliadau proffesiynol.

Bydd pob prosiect yn cynnig cyfle ar gyfer gwahanol fathau o gyfleoedd datblygu sgiliau yn dibynnu ar natur a maint y gwaith. Dyma rai enghreifftiau o’r mathau o weithgarwch y gallech ei ddatblygu.

**3.1 Hyfforddiant ar gyfer contractwyr a chrefftwyr**

***Cyflwyniadau Diogelwch Treftadaeth***

Mae llawer o gontractwyr yn cynnal cyrsiau sefydlu a chyflwyniadau diogelwch ar ddechrau prosiect i wneud gweithwyr yn ymwybodol o weithgareddau ar y safle, yn cynnwys unrhyw oblygiadau iechyd a diogelwch. Mae’n gyfle da hefyd i gyflwyno agweddau treftadaeth y prosiect iddynt.

Gall sgwrs gyflwyniadol fer gan y pensaer, y syrfëwr neu weithiwr adeiladu proffesiynol arall fod yn ffordd syml ac effeithiol o godi ymwybyddiaeth. Gallai’r sgwrs ddisgrifio:

* hanes yr adeilad neu’r safle
* hanes y prosiect
* pam mae’n cael ei wneud
* ethos ac athroniaeth cadwraeth y prosiect
* pam mae deunyddiau’n cael eu trwsio a’u cadw lle bo’n bosibl yn hytrach na defnyddio rhai newydd yn eu lle
* beth i gadw llygad amdano yn ystod camau cynnar y prosiect.

Er enghraifft, mae’n eithaf cyffredin i nodweddion pensaernïol neu archeolegol cuddiedig gael eu datgelu yn ystod cam cychwynnol y gwaith. Mae’n bwysig bod y gweithlu’n adnabod nodweddion o’r fath ac yn gofyn am gyngor gan y prif gynghorydd proffesiynol yn fuan iawn. Yn wir, mewn rhai achosion efallai y bydd hi’n bosibl defnyddio Cyflwyniad Diogelwch Treftadaeth fel cam lliniaru i helpu i leihau swm a chost gwaith diogelu ffisegol.

Gallai eich gweithiwr adeiladu proffesiynol baratoi nodiadau neu fideo o’r digwyddiad hyfforddi hefyd a allai gael ei gadw ar y safle i’r rhai sy’n dymuno dysgu mwy.

**Astudiaeth achos – Lido Parc Ynysangharad, Pontypridd**

“Daeth y syniad i mi ychydig flynyddoedd yn ôl, y syniad o gael gweithwyr y safle i gymryd rhan yn y prosiect fel bod ganddyn nhw ychydig mwy o ofal a pharch tuag at yr adeilad a’i amrywiol rannau. Mae llawer o’r gweithwyr yn mwynhau clywed am y prosiect; mae’n gwneud iddyn nhw deimlo eu bod yn cael eu gwerthfawrogi fwy ac rwy’n credu eu bod yn cynhyrchu gwaith gwell ac yn gwneud penderfyniadau gwell o ganlyniad.” ***Michael Davies, Davies Sutton Architects***

***Mentora a chysgodi gwaith***

Er na ddylai mentora a chysgodi gwaith gymryd lle gweithgareddau hyfforddi mwy ffurfiol, gallant fod yn rhan o raglen ddysgu a datblygu strwythuredig. Maent yn dechnegau defnyddiol ar gyfer trosglwyddo gwybodaeth i weithwyr llai profiadol. Fodd bynnag, gallant fod â manteision pwysig eraill, megis meithrin hyder ac annog pobl i fanteisio ar gyfleoedd hyfforddi ffurfiol.

Yn ogystal â helpu unigolion, gellir defnyddio mentora rhwng sefydliadau. Er enghraifft, gall aelodau o ymddiriedolaeth diogelu adeilad mwy profiadol helpu ymddiriedolaeth newydd drwy rannu eu profiad.

***Cynllun Ardystio Sgiliau Adeiladu (CSCS) – cardiau CSCS***

Y Cynllun Ardystio Sgiliau Adeiladu (CSCS) yw prif gynllun cardiau cymhwysedd y diwydiant adeiladu. Mae’r cynllun yn cadarnhau bod gan unigolion sy’n gweithio yn yr amgylchedd adeiledig y cymwysterau, yr hyfforddiant a’r profiad angenrheidiol. Mae yna sawl math o gerdyn sy’n cwmpasu ystod eang o alwedigaethau, yn cynnwys gweithwyr safle, hyfforddeion, gweithwyr medrus a gweithwyr sydd wedi eu cymhwyso’n broffesiynol.

Mae’r cerdyn Crefft Uwch aur mewn sgiliau treftadaeth yn cydnabod hyfforddiant a chymhwyster unigolyn i NVQ Lefel 3 yn un o’r sgiliau adeiladu traddodiadol arbenigol, fel gwaith saer a gwaith coed, gwaith saer maen, plastro neu waith plwm. Mae’n ddull dibynadwy a chludadwy o ddarparu prawf bod gan y gweithiwr y sgiliau cywir ar gyfer y gwaith y bydd yn ei gyflawni.

Yn anffodus, prin yw’r perchnogion adeiladau sy’n ymwybodol o’r cynllun ardystio hwn ac nid ydynt yn gofyn am gardiau CSCS treftadaeth neu brawf cyfwerth wrth ddewis contractwr, er gwaethaf y sicrwydd y mae’n ei ddarparu. O ganlyniad, ychydig o grefftwyr yng Nghymru sy’n defnyddio’r cynllun i osod eu hunain ar wahân i gontractwyr llai cymwys a llai profiadol.

Er mwyn dechrau mynd i’r afael â’r broblem hon gallech nodi gofyniad i fod â cherdyn CSCS fel un o’r meini prawf rydych yn ei defnyddio wrth ddewis contractwr. Fodd bynnag, o ystyried nifer y crefftwyr sydd â cherdyn ar hyn o bryd, mae’r opsiwn hwn yn debygol o fod yn gyfyngedig i grefftau penodol, ar y dechrau o leiaf. Mae Cymdeithas y Contractwyr Plwm, er enghraifft, wedi bod yn hyrwyddo’r cerdyn CSCS treftadaeth ymysg ei aelodau. Ar rai prosiectau mwy sy’n cynnwys gwaith plwm, efallai y bydd hi’n bosibl i chi nodi yn eich contract adeiladu bod rhaid i weithwyr plwm feddu ar gerdyn Crefft Uwch aur mewn Sgiliau Treftadaeth neu gyfwerth neu eu bod yn gweithio tuag at y dyfarniad. Drwy wneud hyn, byddwch yn cael y sicrwydd y mae’r cynllun ardystio’n ei ddarparu ac yn helpu i hybu’r nifer sy’n dilyn yr hyfforddiant ac yn astudio am y cymwysterau.

I weithwyr profiadol nad oes ganddynt y cymwysterau ffurfiol angenrheidiol i ymgeisio am y cerdyn CSCS treftadaeth, mae yna lwybr syml a chyflym i gyflawni NVQ Lefel 3 drwy gynllun Asesu a Hyfforddi ar y Safle Bwrdd Hyfforddi’r Diwydiant Adeiladu. Mae llawer o ddarparwyr hyfforddiant yn gallu cynnig y gwasanaeth hwn a gall gweithwyr fod yn gymwys am grantiau gan y Bwrdd. Mae’r mathau o brosiectau y mae Cadw yn eu cefnogi yn debygol o gynnig profiad gwaith addas ar gyfer yr asesiad.

3.2 Gweithwyr newydd neu ddarpar weithwyr i’r sector adeiladu traddodiadol

*Profiad gwaith*

Gall profiad gwaith fod yn gyfle gwych i ddarpar weithwyr adeiladu gael blas ar y diwydiant. Gall bara o ychydig ddyddiau i ychydig wythnosau ac mae’n ddi-dâl fel arfer. Gall hefyd fod yn ffordd dda o ddenu pobl o grwpiau heb gynrychiolaeth ddigonol i’r diwydiant adeiladu a helpu i gynyddu amrywiaeth.

Mae’n rhaid i gyflogwyr sicrhau iechyd a diogelwch y rhai sydd ar brofiad gwaith, fel y byddent i unrhyw weithiwr arall ar y safle. Ymysg pethau eraill, bydd hyn yn cynnwys cwrs sefydlu ar iechyd a diogelwch, cyfarpar diogelu personol (PPE), fel hetiau caled a siacedi gwelededd uchel, a goruchwyliaeth briodol pan fyddant ar y safle. Mae rhagor o wybodaeth ar wefan Go Construct, ac mae’r manylion yn adran 6.

*Lleoliadau gwaith*

Mae lleoliadau gwaith yn ffordd amhrisiadwy i ddysgwyr ennill profiad ymarferol yn yr alwedigaeth o’u dewis ac i gasglu’r ystod o dystiolaeth sydd ei hangen arnynt i gwblhau eu hyfforddiant galwedigaethol. Fe’u sefydlwyd mewn partneriaeth â’r coleg Addysg Bellach lleol, a gall darparwyr gynnig lleoliadau a fydd yn para rhwng ychydig wythnosau a sawl mis.

Mae lleoliadau’n arbennig o ddefnyddiol i ddysgwyr ar gyrsiau adeiladu llawn amser, yn cynnwys y blynyddoedd Sylfaen a Chynnydd, gan eu bod yn darparu profiad ymarferol yn y gweithle iddynt. Gall dysgwyr fod yn llysgenhadon gwych hefyd, gan helpu i ysbrydoli’r genhedlaeth nesaf i ddilyn gyrfaoedd yn y diwydiant adeiladu. Gallant wneud hyn drwy greu dyddiaduron fideo a helpu gyda dyddiau agored a digwyddiadau gyrfaoedd ysgolion, er enghraifft.

Mae darparwyr lleoliadau yn derbyn cymorth gweinyddol gan y coleg ac yn cael cyfle i gyfweld darpar hyfforddeion a bydd cyfnod prawf byr yn dilyn hynny fel arfer. Yn gyfnewid am oruchwyliaeth ac adborth darparwr y lleoliad, bydd yr hyfforddai’n cynhyrchu gwaith defnyddiol gan y bydd eisoes yn meddu ar rywfaint o sgiliau, yn dibynnu ar lefel y cymhwyster y mae wedi ei hastudio.

Bydd gan ddarparwyr lleoliadau yr opsiwn i gyflogi’r hyfforddai ar ddiwedd ei leoliad hefyd. Mae cyfran uchel y lleoliadau sy’n arwain at gyflogaeth lawn amser yn awgrymu bod hon yn ffordd boblogaidd, heb risg i gontractwyr recriwtio staff newydd.

Cysylltwch â’ch coleg Addysg Bellach lleol am wybodaeth am gyrsiau adeiladu a’r potensial i gynnig lleoliadau gwaith yn eich ardal.

Astudiaeth achos - Yr Hen Gapel, Llanrhydowen, Ceredigion

“Ymunais â chynllun bwrsari Canolfan Tywi ym mis Medi 2014. Mae wedi rhoi cyfle i mi ddysgu sgiliau hen a newydd a gweithio gyda chrefftwyr profiadol ar brosiectau cyffrous gyda rhai o’r adeiladau hanesyddol mwyaf diddorol. Roedd fy lleoliad cyntaf gyda Towy Projects Ltd ac roeddwn i’n weithio ar Yr Hen Gapel, adeilad rhestredig Gradd II yng Ngheredigion, sy’n gyforiog o hanes lleol.

Dechreuodd pawb weithio’n ddygn o’r diwrnod cyntaf un ac roedd rhaid i ni symud rhai darnau’n ofalus yn cynnwys y pulpud, y ffenestri a’r drws, eu cofnodi yn unol â lluniadau’r pensaer, yna eu cludo’n ôl i’r gweithdy ar gyfer y gwaith saerniaeth cymhleth oedd ei angen. Mae’n rhaid i mi gyfaddef fy mod i’n nerfus wrth dynnu’r ffenest godi gyntaf allan, ond fe anogodd crefftwyr profiadol Towy Projects fi i gymryd rhan ym mhob agwedd ar y gwaith.

Rwy’n deall bod trosglwyddo’r sgiliau hyn i weithwyr llai profiadol yn gallu bod yn anodd ac yn cymryd amser weithiau, yn enwedig pan fo’n rhaid gweithio o fewn terfynau amser penodol, fel dyddiad y daw y drwydded ystlumod i ben neu rhag i chi oedi gwaith crefftwyr eraill, ond roedden nhw’n fwy na hapus i drosglwyddo’r wybodaeth honno, gan esbonio i ddechrau, cyn dangos y technegau angenrheidiol i wneud y gwaith trwsio ac yna gadael i mi ddysgu drwy brofiad ymarferol.

Gydol yr hyfforddiant cychwynnol rydych yn cael eich atgoffa am waith trwsio gonest a da, pwysigrwydd cyn lleied o ymyrraeth â phosib ac o gadw cymaint o’r adeiladwaith hanesyddol â phosibl, ond weithiau mae greddf debycach i waith coed prif ffrwd yn gwneud i chi gwestiynu pam eich bod chi’n treulio mwy o amser yn trwsio gwrthrych pan fyddai’n strwythruol well i chi gael un newydd yn ei le. Rhywbeth allweddol a ddangosodd tîm Towy Projects dro ar ôl tro oedd eu gwerthfawrogiad o’r adeilad a’i arwyddocâd hanesyddol, a’u hegwyddor o gwblhau’r gwaith trwsio gan gadw cymaint o stori’r adeilad gwreiddiol â phosibl, gan gael cyn lleied o effaith â phosibl ar y strwythur. Roedd hi’n galonogol gweld hyn ar waith mewn prosiect byw.

Roedd y prosiect a’r cynllun yn brofiad dysgu anferthol nid yn unig o ran y sgiliau ymarferol a gofynion biwrocrataidd prosiect adfer hanesyddol, ond y meddylfryd sydd ei angen i gyflawni’r gwaith hwn. Gydol fy hyfforddiant rydw i wedi cyfarfod sawl crefftwr ac aelod o’r cyhoedd sydd wedi cwestiynu’r angen am hyn ac am gymhlethdod y dull treftadaeth, ond rydw i wedi dysgu i amddiffyn y galw am y sgiliau hyn a’r cyfraniad maen nhw’n ei wneud i gynnal ein treftadaeth gyfoethog.”

*Julian Baker, cyn fyfyriwr bwrsari*

***Prentisiaethau***

Mae’r brentisiaeth draddodiadol yn cyfuno astudio mewn coleg â phrofiad ar safle dros gyfnod o ddwy neu dair blynedd. Mae yna gyllid gan Lywodraeth Cymru i gefnogi prentisiaid i Lefel 3. Fel cyflogwr prentis, gall cwmnïau fod yn gymwys i hawlio grant ychwanegol gan Fwrdd Hyfforddi’r Diwydiant Adeiladu (CITB).

Mae dau gynllun prentisiaeth a rennir ar waith yng Nghymru. Mae prentisiaid yn cael amrywiaeth o brofiadau ar safle drwy weithio ar brosiectau i fwy nag un cwmni adeiladu, yn ogystal â mynychu cwrs diwrnod astudio mewn coleg lleol i gwblhau eu cymhwyster prentisiaeth llawn. Mae prentisiaid yn cael eu cyflogi gan y cynllun prentisiaethau. Mae'r cynlluniau’n rheoli a thalu costau recriwtio a llogi prentisiaid, yn ogystal â’u hyfforddiant a’u mentora. Mae darparwr y lleoliad fel arfer yn gyfrifol am dalu cyflog cymharol fach i’r prentis yn gyfnewid am ei waith.

Mae cynllun prentisiaeth a rennir yn galluogi cwmnïau i fwynhau manteision cael prentis brwdfrydig, sy’n gweithio’n galed am gyfnod penodol o amser heb unrhyw risg hirdymor neu gost hirdymor i’r busnes. Gall y dull hyblyg hwn fod o fudd mawr i fentrau bach a chanolig, sydd heb yr amser na’r adnoddau i gael prentis llawn amser o bosibl. Mae hefyd yn addas ar gyfer y mathau o brosiectau y mae Cadw yn debygol o’u cefnogi drwy’r cynllun grantiau.

Astudiaeth achos – Lido Parc Ynysangharad, Pontypridd

“Mae gweithredu fel darparwr lleoliad yn gam mawr i unrhyw gontractwr o ran amser ac ymrwymiad, felly mae dod o hyd i’r myfyriwr iawn yn allweddol i leoliad llwyddiannus. Mae gwerthfawrogiad sylfaenol o’r maes gwaith dan sylw yn ddefnyddiol ond yn anad dim, mae’n rhaid i’r myfyriwr ddangos awydd os yw am lwyddo.

Byddwch yn gwybod pan fyddwch wedi dod o hyd i’r myfyriwr delfrydol, oherwydd o brofiad personol, yn ddi-eithriad, bydd yn dangos awch am wybodaeth, weithiau’n ymylu ar fod yn obsesiynol, sy’n amlwg o ddechrau’r lleoliad. Enghraifft o’r fath yw Dominic, a ymunodd â ni ar Leoliad Bwrsari ac sydd wedi cyfrannu llawer at adfer y gwaith coed hanesyddol ar brosiect Lido Pontypridd.

Roedd Dominic eisoes yn saer dodrefn cymwysedig, a oedd yn ysu am waith maes; felly cofrestrodd ar gwrs NVQ Lefel 3 mewn Gwaith Saer Traddodiadol drwy’r Cynllun Bwrsari gyda Chanolfan Tywi yn Llandeilo. Fe gytunon ni i gymryd Dominic ar leoliad ac fe greodd ei awch a’i frwdfrydedd argraff arna i, ac fe barhaodd hyn gydol ei leoliad Bwrsari o 6 mis gyda ni. O ganlyniad, aethom ati’n syth i gynnig swydd lawn amser iddo ac mae Dominic bellach yn aelod o’n tîm gwaith coed ac yn helpu i fentora ein myfyriwr lleoliad diweddaraf.”

***Darparwr lleoliad Mike Williams, Taliesin Conservation Ltd.***

***Dyddiau hyfforddi ar safle***

Gall y mathau o brosiectau mae Cadw’n debygol o’u cefnogi ddarparu’r lleoliad delfrydol yn aml ar gyfer cyrsiau byr wedi’u targedu, gweithdai ymarferol neu ymweliadau safle i brentisiaid, myfyrwyr ar gyrsiau adeiladu, gweithwyr adeiladu proffesiynol neu staff awdurdodau lleol.

**Astudiaeth achos – Castell Aberteifi, Aberteifi**

Pwrpas y diwrnod oedd cyflwyno cymhlethdodau rhedeg prosiect cadwraeth mawr i fyfyrwyr ar y Cynllun Bwrsari Adeiladu ein Treftadaeth a rhoi cyfle iddynt gyfarfod â’r gweithwyr proffesiynol sy’n rhan o’r prosiect. Yn y bore buont yn dysgu am wahanol agweddau ar gadwraeth y safle - archaeoleg, gardd hanesyddol gofrestredig, adeiladau rhestredig ac ystlumod gwarchodedig - yn ogystal â siarad â’r pensaer am sut yr oedd yn cydbwyso’r rhain â ffactorau eraill, fel gofynion y Rheoliadau Adeiladu a’r partneriaid cyllido. Ar ôl cinio, cafodd y myfyrwyr daith o amgylch y safle.

Fel y dywedodd un myfyriwr, “Mae’n amhrisiadwy i bobl sydd heb weithio ar brosiect fel hwn gael golwg ar waith pobl eraill, nid yn unig pan fydd wedi gorffen, ond yn ystod y broses hefyd.”

Opsiwn arall fyddai cynnal y cwrs deuddydd Dyfarniad Lefel 3 mewn ‘Deall sut i Drwsio a Chynnal a Chadw Adeiladau Traddodiadol cyn 1919’. Mae’r cwrs deuddydd hwn yn seiliedig ar unedau cadwraeth y Diploma NVQ Lefel 3 llawn mewn Sgiliau Treftadaeth. Mae wedi’i grynhoi i ddeuddydd i’w wneud yn hygyrch a fforddiadwy. Mae’n cyfrif fel dau gredyd a gall y rhai sy’n dymuno astudio Diploma NVQ Lefel 3 llawn maes o law wneud y cwrs hwn fel rhan o’u dysgu blaenorol i baratoi.

3.3 Gweithwyr adeiladu proffesiynol

*Gweithdai, lleoliadau a gweithgareddau eraill*

Yn ddigon tebyg i’r dyddiau hyfforddi ar safle i ddysgwyr a phrentisiaid, mae sefydliadau proffesiynol fel Sefydliad Brenhinol y Syrfewyr Siartredig (RICS) yn aml yn chwilio am gyfleoedd i ymweld â safleoedd, gweithdai a theithiau astudio. Gall y rhain gyfrif fel Datblygiad Proffesiynol Parhaus (DPP), sy’n aml yn ofyniad o aelodaeth y sefydliadau hyn.

Efallai y bydd cyfleoedd i ddatblygu lleoliadau gwaith ac interniaethau i fyfyrwyr a graddedigion sy’n dymuno datblygu gyrfa mewn cadwraeth adeiladu i weithio ochr yn ochr â phensaer neu weithwyr adeiladu proffesiynol eraill yn y tîm dylunio. Gall prosiectau a ariennir gan grantiau wneud astudiaethau achos da hefyd gan helpu i gefnogi ceisiadau ar gyfer achrediad neu ardystiad cadwraeth gan y cyrff proffesiynol. Gan fod Cadw’n nodi bod yn rhaid i’r prif gynghorwyr proffesiynol ar y rhan fwyaf o brosiectau fod ag achrediad neu ardystiad cadwraeth, mae’r prosiectau sy’n derbyn grantiau’n gyfle defnyddiol i baratoi aelodau eraill o’r tîm i ymgymryd â’r rôl hon yn y dyfodol.

Rydym yn argymell yn gryf bod unrhyw brosiectau sy’n cynnwys gwelliannau arbed ynni neu unrhyw un sy’n debygol o fod yn rhan o brosiectau o’r fath yn y dyfodol, boed yn weithiwr proffesiynol, yn gontractwr neu’n ddysgwr, yn cwblhau Dyfarniad Lefel 3 mewn ‘Mesurau Effeithlonrwydd ar gyfer Adeiladau Hŷn a Thraddodiadol’. Mae’r cwrs rhagarweiniol deuddydd hwn yn cael ei gynnig gan nifer o ddarparwyr hyfforddiant yng Nghymru. Mae Adran 6 yn cynnwys dolen i wefan NOCN, sy’n rhoi mwy o wybodaeth am y cymhwyster hwn. Dylid dilyn y canllawiau yng nghyhoeddiad Cadw, ‘Sut i Wella Effeithlonrwydd Ynni mewn Adeiladau Hanesyddol yng Nghymru’ hefyd. Mae’r canllawiau arferion gorau i’w gweld yma:

[Sut i Wella Effeithlonrwydd Ynni mewn Adeiladau Hanesyddol yng Nghymru | Cadw (llyw.cymru)](https://cadw.llyw.cymru/cyngor-a-chymorth/newid-hinsawdd/harolwg-gweithgarwch-or-amgylchedd-hanesyddol-ac-addasu-i-newid-yn).

3.4 Perchnogion adeiladau, staff a gwirfoddolwyr

*Cynnal a chadw ac ôl-ofal*

Wrth i’ch prosiect adeiladu dynnu tua’i derfyn, mae’n bwysig eich bod yn cyflwyno mesurau i sicrhau trefn cynnal a chadw ac ôl-ofal briodol yn eich adeilad neu ar eich safle. Ar ddiwedd prosiect mae’n arfer da i’r gweithiwr adeiladu proffesiynol drefnu i drosglwyddo’r adeilad, gan gynnwys set lawn o gynlluniau a chyfarwyddiadau adeiladu ‘fel yr adeiladwyd’ a hyfforddiant ar sut i ddefnyddio unrhyw gyfarpar newydd a osodwyd.

Fe allai’r cynnig grant hefyd gynnwys amod bod y cynghorydd proffesiynol yn darparu cynllun cynnal a chadw wedi’i deilwra ar gyfer yr adeilad, wedi’i ategu gan hyfforddiant ymarferol ar gynllunio trefn cynnal a chadw, cynnal archwiliadau cynnal a chadw a chadw llyfr log ar gyfer yr adeilad. Bydd hyn yn rhan o gynllun hyfforddiant ar gyfer y prosiect a gall fod yn arbennig o amhrisiadwy pan mae ymddiriedolaethau neu grwpiau gwirfoddolwyr yn rhan o’r gwaith.

Gallai hyn fod yn destun diwrnod neu hanner diwrnod o hyfforddiant wedi’i ddarparu gan y gweithiwr adeiladu proffesiynol. Bydd ffilmio’r digwyddiad hyfforddi yn creu fideo parhaol y gellir ei ddefnyddio i hyfforddi gwirfoddolwyr newydd neu i addysgu ymwelwyr am yr agwedd bwysig hon ar ofalu am adeilad hanesyddol.

**4. Cyfleoedd mynediad**

Mae llawer o adeiladau hanesyddol eisoes yn cymryd rhan mewn digwyddiadau hanes lleol a chymunedol. Mae’r ŵyl Drysau Agored, er enghraifft, yn cael ei threfnu gan Cadw ac yn para gydol mis Medi bob blwyddyn. Mae’n ddathliad o bensaernïaeth a hanes Cymru. Mae’n cynnig cyfle i ymwelwyr a thrigolion lleol ymweld â llefydd nad ydynt ar agor i’r cyhoedd fel arfer neu i ymweld am ddim â safleoedd sydd fel arfer yn codi tâl.

Mae digwyddiadau o’r fath yn gyfle delfrydol hefyd i gynnwys plant ac oedolion mewn gweithgareddau sy’n esbonio pwysigrwydd defnyddio’r deunyddiau, y technegau a’r sgiliau cywir ar gyfer pob adeilad hŷn. Gallai digwyddiadau gynnwys sesiynau blasu neu arddangosiadau o sgiliau adeiladu traddodiadol, teithiau ‘het galed’ o’r prosiect cadwraeth i esbonio beth sy’n cael ei wneud a pham, neu weithgareddau a gynlluniwyd i annog pobl i gynnal gwaith cynnal a chadw rheolaidd ar eu heiddo eu hunain. Er enghraifft, gellid defnyddio ‘cymorthfeydd hen dai’ i roi cyngor proffesiynol am ddim i berchnogion tai.

Mae sefydliadau fel y Gymdeithas Diogelu Adeiladau Hynafol (SPAB), Comisiwn Brenhinol Henebion Cymru (RCAHMW) a cholegau lleol a chyflenwyr deunyddiau adeiladu traddodiadol yn aml yn hapus i gymryd rhan yn y math hwn o ddigwyddiadau gyda stondinau ac arddangosiadau.

Mae rhagor o wybodaeth am ŵyl Drysau Agored ar wefan Cadw:

[Drysau Agored | Cadw (llyw.cymru)](https://cadw.llyw.cymru/ymweld/be-syn-digwydd/drysau-agored)

**5. Darparu gweithgareddau datblygu sgiliau a mynediad drwy brosiectau a gynorthwyir gan grantiau**

Wrth baratoi cais am grant, byddem yn hoffi i chi ystyried sut y gallai’ch prosiect gyfrannu tuag at gynyddu sgiliau a darparu cyfleoedd ar gyfer hyfforddiant a chymwysterau. Dylai’r cynigion fod yn gymesur i faint a natur y cais am grant. Mae prosiectau mawr neu hirdymor yn debygol o gynnig ystod ehangach o gyfleoedd, ond gall prosiectau bach gynnig profiadau amhrisiadwy yn y swydd hefyd.

Er nad yw’r cynllun grant yn cynnig cyllid ychwanegol i gefnogi’r gweithgareddau hyn, gellir gweithredu llawer o’r awgrymiadau yn adran 3 heb fawr o gost, os cost o gwbl, i’r ymgeisydd. Er enghraifft, bydd y rhan fwyaf o gwmnïau adeiladu’n gymwys am gymorth, grantiau a gostyngiadau gan Fwrdd Hyfforddi’r Diwydiant Adeiladu tuag at gost cyrsiau hyfforddi cydnabyddedig. Efallai y bydd cyfleoedd hefyd i gael cyllid o ffynonellau eraill i helpu i gefnogi digwyddiadau hyfforddi. Mae llawer o brosiectau Cronfa Dreftadaeth y Loteri, er enghraifft, yn cynnwys elfen o gymorth grant ar gyfer gweithgareddau hyfforddi. Fel arall, efallai y bydd cyfle i gydweithio â chynghorau sir, ysgolion lleol a cholegau neu ddarparwyr hyfforddiant eraill i gynnal digwyddiadau hyfforddi ar y safle.

**5.1 Darparu gweithgareddau drwy’r contract adeiladu**

Fel rheol, mae grantiau Cadw’n cael eu cynnig ar yr amod bod yr ymgeisydd yn cyflogi cynghorydd proffesiynol, megis pensaer ag achrediad cadwraeth neu syrfëwr adeiladau, i ddatblygu manyleb yr adeilad ac i archwilio ac ardystio’r gwaith sy’n mynd rhagddo ac ar ôl ei gwblhau. Bydd eich cynghorydd yn arwain ar y broses gaffael i benodi contractwr. Mae hyn yn rhoi cyfle i chi gynnwys cymal yn y contract yn nodi’r cyfleoedd datblygu sgiliau a mynediad targed y mae disgwyl i’r contractwr eu darparu yn ystod y prosiect. Gall fod yn briodol gofyn i gwmnïau sy’n tendro am y gwaith ddarparu cynllun hyfforddiant fel rhan o’u cais i ddangos sut y bydd eu gweithwyr eu hunain a’u hisgontractwyr yn cael eu huwchsgilio, er enghraifft.

Mae cynnwys cymalau datblygu sgiliau a mynediad yn y contract adeiladu’n ffordd syml a theg o sicrhau’r manteision ychwanegol hyn ar gyfer unrhyw fath o brosiect cadwraeth. Mae enghraifft o gymal wedi’i gynnwys yn yr Atodiad. Gellir gweld canllawiau pellach yng nghyhoeddiad Llywodraeth Cymru, ‘Budd i’r Gymuned: Sicrhau’r Gwerth Gorau am Arian i’r Bunt Gymreig 2014’. Er bod y canllawiau hyn wedi’u hanelu at sefydliadau’r sector cyhoeddus, mae llawer ohonynt yn berthnasol i’r sectorau preifat a gwirfoddol. Mae’r canllawiau hefyd yn cynnwys manylion cyswllt ar gyfer amrywiaeth ehangach o asiantaethau cymorth nag sydd wedi’u cynnwys yma. Cliciwch ar y ddolen isod i weld y ddogfen:

[Caffael: canllawiau budd i’r gymuned | LLYW.CYMRU](https://llyw.cymru/caffael-canllawiau-budd-ir-gymuned?_ga=2.166392958.1133429867.1667129357-675264024.1662454158)

Nid yw Cadw’n disgwyl i ddarpariaeth hyfforddiant fod yn rhan o’r meini prawf dyfarnu a ddefnyddiwch i ddewis contractwr. Yn wir, rydym yn annog ymgeiswyr a’u cynghorwyr proffesiynol i weithio mewn partneriaeth â’r contractwr llwyddiannus i sicrhau bod y cyfleoedd a nodwyd yn cael eu darparu. Mae hyn yn golygu y dylai cynigion hyfforddiant a mynediad fod:

* yn berthnasol i’r contract
* yn berthnasol i’r fanyleb
* yn gymesur i faint a hyd y prosiect
* mor benodol â phosibl

Mae’n bwysig bod cyfleoedd i hyrwyddo datblygiad sgiliau a mynediad yn cael eu hystyried o’r cychwyn a bod y ddarpariaeth yn cael ei monitro a’i gwerthuso gydol y prosiect. Mae canllawiau pellach ar gamau’r broses wedi’u nodi isod. Dylid darllen y rhain ochr yn ochr â’r nodiadau cyfarwyddyd ar y ffurflen gais am grant a’r meini prawf ar gyfer asesu cymorth grant.

* 1. **Camau allweddol contract adeiladu**

***1. Cyflwyno cais am grant***

Mae’n syniad da cyflwyno cynigion cychwynnol am ddarpariaeth datblygu sgiliau a mynediad gyda’ch ffurflen gais. Ni fyddwn yn defnyddio’r cynigion hyn i asesu teilyngdod eich cais, ond os bydd grant yn cael ei ddyfarnu, byddant yn fan cychwyn defnyddiol ar gyfer trafodaeth bellach.

1. ***Cynnwys gweithgareddau datblygu sgiliau a mynediad mewn dogfennau tendro***

Os yw’r cais yn llwyddiannus, bydd eich cynnig o grant yn debygol o gynnwys amod sy’n dweud bod yn rhaid darparu gweithgareddau datblygu sgiliau a mynediad. Os felly, bydd angen i chi ddatblygu’ch cynigion gyda’ch cynghorydd proffesiynol a phartneriaid, fel y coleg lleol, wrth i’r fanyleb a’r dogfennau contract eraill gael eu paratoi. Bydd archwilwyr adeiladau hanesyddol Cadw yn gallu cynnig arweiniad ar y cam hwn.

Byddwch yn benodol a chynlluniwch ymlaen. Os ydych yn nodi hyfforddiant, peidiwch â dim ond nodi yn y broses dendro bod rhaid cynnwys hyfforddiant. Cydweithiwch â’ch tîm proffesiynol i sicrhau bod y gweithgareddau rydych am eu cynnwys wedi’u datgan yn glir. Nodwch pa fathau penodol o gyfleoedd hyfforddiant neu fynediad sydd eu hangen, pwy sy’n gyfrifol am eu darparu a pha adnoddau fydd eu hangen, fel deunyddiau, cyfarpar diogelu personol (PPE) neu amser staff. Nodwch ofynion hyfforddiant yn glir yn holl ddogfennau eich prosiect fel y byddech ar gyfer unrhyw waith arall.

Dylai unrhyw hysbyseb gychwynnol, gwahoddiad i dendro neu friffiau tendrwyr gynnwys manylion y cynigion a’i gwneud hi’n glir y bydd disgwyl i’r contractwr a ddewisir ddarparu cyfleoedd datblygu sgiliau a mynediad.

Mae’n rhaid cyflwyno’r fanyleb a dogfennau contract eraill i Cadw i’w cymeradwyo cyn eu rhoi allan i dendr.

1. ***Gwerthuso tendrau a dyfarnu contractau***

Os ydych yn dymuno gwneud hyn, gallech ddewis cynnwys datblygu sgiliau fel rhan greiddiol o’ch gwerthusiad, er nad yw hyn yn ofyniad o’r cynllun grant. Pa bynnag ddull sy’n cael ei fabwysiadu, mae’n bwysig sicrhau bod y contractwr llwyddiannus wedi dychwelyd y wybodaeth y gofynnir amdani a bod ei fwriadau’n glir. Mae’n rhaid cyflwyno unrhyw wybodaeth ychwanegol neu gynigion a gyflwynwyd gan y contractwr a ddewiswyd i Cadw am sylwadau.

*4. Rheoli contractau*

Ar ôl cytuno ar y gweithgareddau a dechrau ar y gwaith, dylai’ch contractwr a/neu’ch cynghorydd proffesiynol baratoi adroddiadau cynnydd rheolaidd yn erbyn yr allbynnau datblygu sgiliau a mynediad bwriedig fel rhan o’r broses o reoli’r prosiect. Mae’n rhaid anfon copïau o’r adroddiadau i Cadw. Bydd methu â gwneud hynny’n debygol o oedi talu hawliadau interim a therfynol.

*5. Adborth ac adolygu*

Ar ddiwedd y prosiect mae’n rhaid cynnal ymarfer gwerthuso terfynol. Mae’n rhaid iddo fod yn ansoddol, yn ogystal â meintiol. Er enghraifft, dylai gofnodi nifer y cyfranogwyr, nifer yr oriau a’r math o weithgarwch dysgu neu fynediad a ddarperir. Dylai hefyd gynnwys adborth ar berthnasedd a gwerth y gweithgarwch. Gallai hyn fod trwy gynnwys dyddiaduron lleoliad gwaith neu grynodeb o holiaduron adborth ar gyfer gweithgareddau grŵp.

Mae’r gwerthusiad a’r adolygiad hwn yn bwysig nid yn unig ar gyfer y prosiect unigol, ond hefyd fel ffordd o ddatblygu a rhannu arferion da ac astudiaethau achos llwyddiannus.

**5.3 Darparu gweithgareddau y tu allan i’r contract adeiladu**

Mae’n debygol y bydd angen darparu rhai o’r gweithgareddau y tu allan i’r contract adeiladu. Wrth ddewis cynghorydd proffesiynol gallech gynnwys amod penodi bod yn rhaid iddynt ddarparu hyfforddiant ar archwiliadau cynnal a chadw a llyfrau log ar gyfer adeiladau ar gyfer perchnogion adeiladau neu wirfoddolwyr.

Enghraifft arall fyddai cymryd rhan yn yr ŵyl Drysau Agored, yn ystod y prosiect os yw mewn cyfnod addas i ganiatáu mynediad i’r cyhoedd neu ar ôl cwblhau’r prosiect os nad yw mewn cyfnod addas. Fodd bynnag, mae’n dal yn bwysig dweud wrthym beth sydd gennych ar y gweill a sut hwyl rydych chi’n ei chael.

**6. Rhai cysylltiadau defnyddiol**

***6.1 Cyngor ar yrfaoedd a chyllid ar gyfer hyfforddiant***

***Y Porth Sgiliau***

Mae gwybodaeth am y rhaglenni, y cyllid a’r cymorth sydd ar gael i helpu cyflogwyr i recriwtio a hyfforddi eu gweithlu, fel y Warant i Bobl Ifanc a’r Cyfrifon Dysgu Personol, ar gael ar wefan y Porth Sgiliau:

[Croeso i’r Porth Sgiliau i Fusnes – ar gyfer cymorth datblygu sgiliau | Porth Sgiliau Busnes Cymru (llyw.cymru)](https://businesswales.gov.wales/skillsgateway/cy)

Ffôn: 08000 6 03000

***Cymru’n Gweithio***

Mae Cymru’n Gweithio’n cynnig gwasanaeth llinell gymorth ac ar-lein i helpu pobl sy’n chwilio am swydd neu hyfforddiant i ddatblygu eu gyrfaoedd.

<https://cymrungweithio.llyw.cymru/>

Ffôn: 0800 028 4844

E-bost: [workingwales@careerswales.gov.wales](mailto:workingwales@careerswales.gov.wales)

***Go Construct***

Am ragor o wybodaeth am rolau gyrfa neu am fod yn Llysgennad STEM Go Construct ewch i:

[Gwybodaeth am Yrfaoedd yn y Diwydiant Adeiladu | Go Construct](https://www.goconstruct.org/cy-gb/)

***Bwrdd Hyfforddi’r Diwydiant Adeiladu (CITB)***

Mae gwefan y CITB yn cynnwys cyngor defnyddiol i gontractwyr ac unigolion ar ystod o bynciau yn cynnwys grwpiau hyfforddi lleol a rhanbarthol, safonau a chymwysterau, grantiau hyfforddi a chymorth i gyflogwyr:

[Cymru - CITB](https://www.citb.co.uk/cy-gb/ynglyn-a-citb/cysylltu-a-citb/)

***6.2 Hyfforddiant, cymwysterau, ardystiad ac achrediad***

***Sgiliau i Gymru***

Bu’r City & Guilds ac EAL yn cydweithio i ddatblygu cyfres newydd o gymwysterau Adeiladu a Pheirianneg Gwasanaethau Adeiladu yng Nghymru y gellir eu hariannu, a lansiwyd ym mis Medi 2021. Mae’r cymwysterau newydd, sy’n cynnwys cymwysterau blwyddyn Sylfaen a Chynnydd, yn ogystal â phrentisiaethau, wedi’u datblygu i ddiwallu’n well anghenion sgiliau’r sector amgylchedd adeiledig yng Nghymru. Mae rhagor o wybodaeth am y cymwysterau ar y wefan neu gan golegau Addysg Bellach lleol:

[Sgiliau i Gymru – cymwysterau Adeiladu a Pheirianneg Gwasanaethau Adeiladu](https://www.skillsforwales.wales/cy)

Ffôn: 01924 930800

E-bost:

[skillsforwales.customer@cityandguilds.com](mailto:skillsforwales.customer@cityandguilds.com) neu [skillsforwales.customer@eal.org.uk](mailto:skillsforwales.customer@eal.org.uk)

***Y Prentis***

Cynllun prentisiaeth ar y cyd sy’n seiliedig ar adeiladu sydd ar waith ar draws y de-ddwyrain. Wedi’i ariannu gan Fwrdd Hyfforddi’r Diwydiant Adeiladu a Llywodraeth Cymru, mae’r cynllun yn cyflogi prentisiaid ar draws nifer o grefftau adeiladu gan ddiwallu anghenion diwydiant adeiladu Cymru.

[Cynllun prentisiaeth ar y cyd mewn adeiladu ar draws y De-ddwyrain (yprentis.co.uk)](https://www.yprentis.co.uk/)

E-bost: enquiries@yprentis.co.uk

Ffôn: 0800 9753 147

***Sgiliau Adeiladu Cyfle***

Wedi’i ariannu gan Fwrdd Hyfforddi’r Diwydiant Adeiladu, mae Sgiliau Adeiladu Cyfle yn gwasanaethu’r de-orllewin a dyma’r cynllun prentisiaeth ar y cyd mwyaf yn y DU. Mae’r cynllun yn galluogi prentisiaid i gwblhau prentisiaeth lawn yn y grefft adeiladu o’u dewis drwy weithio gyda nifer o wahanol gyflogwyr i ennill y setiau sgiliau sydd eu hangen arnynt i gymhwyso:

<http://cyflebuilding.co.uk>

Ffôn: 01554 748181

***Grwpiau Hyfforddi***

Sefydlwyd y rhain ledled Cymru i wasanaethu a hyrwyddo buddiannau’r diwydiant adeiladu ac i ddarparu fforwm i ddatblygu a gweithredu gofynion hyfforddi cyflogwyr adeiladu lleol. Maent yn cynnig cyrsiau hyfforddi am bris gostyngol, y gellir eu trefnu mewn lleoliadau lleol, a chymorth swyddog hyfforddi’r grŵp. Mae manylion cyswllt ar gyfer y grwpiau hyfforddi rhanbarthol i’w cael ar wefan Bwrdd Hyfforddi’r Diwydiant Adeiladu:

[Dod o hyd i Grwpiau Hyfforddi a dysgu mwy amdanynt - CITB](https://www.citb.co.uk/cy-gb/safonau-a-rhoi-hyfforddiant/grwpiau-hyfforddi/)

***Rhaglenni Sgiliau Cymhwysol Arbenigol***

Rhaglenni hyfforddi 18 mis i weithwyr newydd yw’r rhaglenni sgiliau cymhwysol arbenigol. Maent yn arwain at Gymhwyster Galwedigaethol Cenedlaethol (NVQ) mewn galwedigaethau lle nad oes prentisiaeth lawn i’w chael. Mae’r rhain yn cynnwys sgiliau treftadaeth galwedigaethau toi llechi a theils, plastro, gwaith saer maen a gwaith coed. Mae manylion y darparwyr hyfforddiant a gwybodaeth am gymhwysedd ar wefan Bwrdd Hyfforddi’r Diwydiant Adeiladu:

[rhaglenni sgiliau cymhwysol arbenigol (SAP) - CITB](https://www.citb.co.uk/cy-gb/safonau-a-rhoi-hyfforddiant/canolfan-genedlaethol-achrededig-arbenigol-nsac/rhaglenni-sgiliau-cymhwysol-arbenigol/)

*Asesiad a Hyfforddiant ar y Safle (OSAT)*

Dull o gymhwyso gweithwyr adeiladu gyda Chymhwyster Galwedigaethol Cenedlaethol (NVQ) wrth weithio ar safle – dyna yw Asesiad a Hyfforddiant ar y Safle (OSAT). Cymwysterau cymhwysedd seiliedig ar dystiolaeth yw NVQs, a asesir yn y gweithle gan aseswyr cymwysedig sy’n gymwys yn y crefftau maent yn eu hasesu. I gwblhau NVQ, bydd asesydd yn arsylwi ar weithwyr wrth eu gwaith ac yn gofyn cwestiynau am sut mae’r gwaith yn cael ei gwblhau. Mae rhagor o wybodaeth am OSAT ar wefan Bwrdd Hyfforddi’r Diwydiant Adeiladu:

[Asesiad a Hyfforddiant Ar y Safle (OSAT) - CITB](https://www.citb.co.uk/cy-gb/safonau-a-rhoi-hyfforddiant/canolfan-genedlaethol-achrededig-arbenigol-nsac/asesiad-a-hyfforddiant-ar-y-safle-osat/)

***NOCN***

Sefydliad dyfarnu yw NOCN sydd wedi datblygu ystod o gymwysterau i’w darparu gan golegau a chanolfannau hyfforddi. Mae’r rhain yn cynnwys Dyfarniad Lefel 3 mewn ‘Deall Gwaith Trwsio a Chynnal a Chadw Adeiladau cyn-1919’ a Dyfarniad Lefel 3 mewn ‘Mesurau Effeithlonrwydd Ynni ar gyfer Adeiladau Hŷn a Thraddodiadol.’ Mae’r ddau gymhwyster yn cael eu darparu dros ddeuddydd. Mae rhagor o wybodaeth ar wefan NOCN:

[Cymwysterau - NOCN](https://www.nocn.org.uk/products/qualifications/)

***Cynllun Ardystio Sgiliau Adeiladu (CSCS)***

CSCS yw prif gynllun ardystio sgiliau diwydiant adeiladu’r DU. Mae cardiau CSCS yn darparu prawf bod unigolion sy’n gweithio ar safleoedd adeiladu’n meddu ar yr hyfforddiant a’r cymwysterau priodol ar gyfer y swydd maent yn ei gwneud ar y safle. Drwy sicrhau bod y gweithlu wedi’i gymhwyso’n briodol mae’r cerdyn yn cyfrannu at wella safonau a diogelwch ar safleoedd adeiladu’r DU. Mae rhagor o wybodaeth, yn cynnwys manylion am y cerdyn Crefft Uwch aur mewn Sgiliau Treftadaeth ar wefan CSCS:

<http://www.cscs.uk.com/what-is-cscs>

***Achrediad ac ardystiad cadwraeth***

Mae llawer o gyrff proffesiynol yn y diwydiant adeiladu’n gweithredu cynllun achredu neu ardystio cadwraeth i ddangos cymhwysedd ac arferion gorau eu haelodau. Mae manylion pob cynllun ar wefannau’r cyrff proffesiynol.

****6.3 Adnoddau****

*Adnodd Addysgu: Dealltwriaeth o Adeiladau Traddodiadol (cyn-1919) a Hanesyddol ar gyfer Cyrsiau Adeiladu a’r Amgylchedd Adeiledig*

Mae amrywiaeth eang o gyhoeddiadau ar wefan Cadw yn cynnwys yr adnodd addysgu hwn. Fe’i hysgrifennwyd fel cyflwyniad i adeiladau traddodiadol a hanesyddol i esbonio terminoleg a dulliau allweddol. Mae’n cynnwys dolenni i adnoddau defnyddiol, yn ogystal â rhai gweithgareddau dysgu a awgrymir:

[Dealltwriaeth o Adeiladau Traddodiadol (cyn-1919) a Hanesyddol ar gyfer Cyrsiau Adeiladu a’r Amgylchedd Adeiledig | Cadw (llyw.cymru)](https://cadw.llyw.cymru/dysgu/addysg/adnoddau-addysg/dealltwriaeth-o-adeiladau-traddodiadol-cyn-1919-a-hanesyddol-ar-gyfer)

***Gweminarau Historic England***

Mae gan Historic England ystod eang o weminarau byw ac wedi’u recordio am ddim ar ei wefan, yn cynnwys cyfres ‘Technical Tuesday’ a ‘Climate Wednesday’. Cliciwch isod i gael gafael ar y gweminarau:

[Gweminarau | Historic England](https://historicengland.org.uk/services-skills/training-skills/online-training/webinars/)

***Fforwm Adeiladau Traddodiadol Cymru***

Mae’r grŵp hwn yn hyrwyddo datblygiad sgiliau adeiladu traddodiadol a materion cynaliadwyedd sy’n ymwneud â’r holl hen adeiladau ledled Cymru. Mae’r wefan yn cynnwys manylion cyrsiau a chyfleoedd eraill i ddatblygu sgiliau adeiladu traddodiadol yng Nghymru. Mae hefyd yn cynnig cyngor i berchnogion tai ar sut i ofalu am hen adeiladau ac yn cynnwys rhestr o sefydliadau a mentrau eraill yng Nghymru sy’n gweithio yn y maes hwn:

<https://www.wtbf.co.uk/cymraeg/>

**ATODIAD – Cymal Contract Enghreifftiol**

Defnyddiwyd y cymal contract hwn gan Gyngor Dinas Caerdydd ar gyfer ei brosiect yng Nghwrt Insole.

*“Wrth ddyfarnu’r Contract, bydd disgwyl i’r Darparwr llwyddiannus weithio gyda’r Awdurdod i sicrhau bod cymaint o fanteision cymunedol â phosibl yn cael eu darparu drwy’r Contract. Bydd y rhain yn cynnwys:-*

* ***Cyfleoedd Hyfforddi***

*Mae’r Cyflogwr yn ceisio hyrwyddo cyfleoedd ar gyfer caffael sgiliau a datblygu sgiliau yn y sector treftadaeth. Mae’r prosiect yn cynnig y potensial i gynnwys amrywiaeth eang o gyfleoedd hyfforddi ac mae gofyn i’r Contractwr weithio gyda’r Cyflogwr i ddatblygu’r cyfleoedd hyn yn ystod y contract.*

*Bydd y Contractwr yn datblygu a gweithredu cynllun lleoliad hyfforddiant yn y gwaith i uchafswm o 8 o fyfyrwyr sydd eisoes yn rhan o’r sector adeiladu treftadaeth. Bydd y Contractwr yn dilyn y broses a nodir yng Nghynllun Bwrsari (enw) ac yn ymgynghori â’r swyddogion canlynol:…………………..*

*Bydd cyfleusterau llesiant hyfforddiant y myfyrwyr yn cael eu darparu gan y Cyflogwr yn (lleoliad y cyfleusterau llesiant).*

*Bydd y Contractwr yn darparu bod Goruchwyliwr/Fforman yn gweithio gyda’r Darparwyr Hyfforddiant ar raglennu a rheoli iechyd a diogelwch, ac arwain gweithgareddau hyfforddi myfyrwyr.*

*Bydd Person Cyfrifol y Contractwr, neu reolwr enwebedig cymeradwy arall, yn mynychu cyfarfodydd i drafod, cynllunio a chytuno ar fanylion yr hyfforddiant yn cynnwys rolau a chyfrifoldebau rhaglenni, ansawdd, cyfathrebu, iechyd a diogelwch. Dylech ganiatáu 40 awr i gyd yn cynnwys teithio o fewn 25 milltir i’r safle.*

*Bydd y Contractwr yn llunio adroddiad “Gwersi a Ddysgwyd” ar gyfer y prosiect i’r Cyflogwr.*

*Bydd y Contractwr yn caniatáu dwy “Daith Ymwelwyr” yn gysylltiedig â’r cynllun hyfforddi gan ddarparu sgwrs. Bydd y daith yn para tua awr ac yn cynnwys hyd at 20 o ymwelwyr.*

* ***Manteision Eraill***

*Mewn partneriaeth â’r Prif Bensaer, bydd y darparwr llwyddiannus yn trefnu dau ddiwrnod agored chwe awr a fydd yn cael eu cynnal ar ddechrau cam 1 y prosiect a dechrau cam 2 y prosiect. Disgwylir i sesiwn y bore fod yn agored i swyddogion proffesiynol / rhanddeiliaid allweddol ac i sesiwn y prynhawn fod yn agored i’r cyhoedd.*

*Bwriad yr Awdurdod yw i’r gofynion uchod gyflawni a bod yn gydnaws â’r holl rwymedigaethau cyfreithiol perthnasol (boed yn rhai Ewropeaidd neu rai cartref) yn ymwneud â chydraddoldeb, peidio â gwahaniaethu, gweithredu’n agored a thryloyw, a dylid darllen y gofynion hyn a’u deall yn y modd hwnnw.”*